##### ÚSTAVNOPRÁVNY VÝBOR

**NÁRODNEJ RADY SLOVENSKEJ REPUBLIKY**

111. schôdza

Číslo: 2691/2009

835

**U z n e s e n i e**

**Ústavnoprávneho výboru Národnej rady Slovenskej republiky**

**z 24. februára 2010**

**Ústavnoprávny výbor Národnej rady Slovenskej republiky**

prerokoval návrh poslancov Národnej rady Slovenskej republiky Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (tlač 1379) a

**A. s ú h l a s í**

s návrhom poslancov Národnej rady Slovenskej republiky Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (tlač 1379);

# B. o d p o r ú č a

Národnej rade Slovenskej republiky

návrh poslancov Národnej rady Slovenskej republiky Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (tlač 1379) **schváliť** so zmenami a doplnkami uvedenými v prílohe tohto uznesenia;

#### C. u k l a d á

predsedovi výboru

predložiť stanovisko výboru k uvedenému návrhu zákona predsedovi gestorského výboru - Výboru Národnej rady Slovenskej republiky pre hospodársku politiku.

Mojmír Mamojka predseda výboru

overovatelia:

Gábor Gál

Jana Laššáková

## P r í l o h a

**k uzneseniu Ústavnoprávneho**

**výboru Národnej rady SR č. 835**

**z 24. februára 2010**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

## Pozmeňujúce a doplňujúce návrhy

**k návrhu poslancov Národnej rady Slovenskej republiky Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (tlač 1379)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. V § 2 sa písmená d) až i) označujú ako písmená a) až f).

Legislatívno-technická pripomienka

opravujúca nesprávne označenie písmen.

1. V § 4 ods. 1 písmeno f) znie:

„f) za platby na obchodné aktivity odberateľa tovaru, na tovar dodávaný a predávaný pod obchodnou značkou odberateľa, najmä zľavy, dary, bonusy, rabaty a skontá“.

Ide o spresnenie textu, aby bolo zrejmé, že neprimeranou podmienkou nie je predaj pod obchodnou značkou odberateľa, ale rôzne obchodné aktivity odberateľa ako dary, zľavy, bonusy, rabaty a pod. na tovar predávaný pod obchodnou značkou odberateľa.

1. V § 4 ods. 3 písm. e) sa slovo „vystavenia“ nahrádza slovom „doručenia“.

Ide o spresnenie textu, aby bolo zrejmé, odkedy začína odberateľovi plynúť 30 dňová lehota na splnenie peňažných záväzkov.

1. V § 4 ods. 3 písm. h) sa na konci pripájajú tieto slová „bez právneho dôvodu“.

Spresňuje sa zákaz prenosu sankcií na dodávateľa za iné než sankcie, za ktoré je zodpovedný dodávateľ.

1. V § 4 ods. 3 písm. p) sa za slovo „dodávateľovi“ pripája tento text: „okrem prípadov, ak ide

1. o predaj tovaru, ktorého dôvodom je zrušenie predajne, ukončenie alebo zmena obchodnej činnosti,

2. o predaj tovaru s uvedeným dátumom spotreby uplynutím troch štvrtín doby spotreby,

3. o výpredaj sezónneho tovaru,

4. o predaj poškodeného tovaru.“.

Spresňuje sa, kedy môže odberateľ predávať tovar pod jeho nákupnú cenu.

1. V § 4 ods. 3 písm. u) sa slová „privátnou značkou“ nahrádzajú slovami „obchodnou značkou“.

Legislatívno-technická pripomienka zjednocujúca

používané pojmy.

1. V § 4 ods. 3 písm. v) sa slová „zmluvne ošetrené“ nahrádzajú slovami „predmetom zmluvného vzťahu“.

Legislatívno-technická pripomienka zavádzajúca

všeobecne používané pojmy.

1. V § 4 ods. 3 sa dopĺňa písmeno z), ktoré znie:

„z) dohodnutie inej doby, kedy sa stane odberateľ vlastníkom tovaru, ako je dátum prevzatia tovaru odberateľom“.

Navrhovaná zmena má zabrániť, aby si odberateľ vynucoval neskorší termín nadobudnutia vlastníctva k tovaru, ako došlo k jeho prevzatiu.

1. V § 10 ods. 1 sa slová „31. júna 2010“ nahrádzajú slovami „30. júna 2010“.

Ide o opravu zrejmej chyby, keďže mesiac jún má len 30 dní.